კარლოს რობერტო ფლორესი

კარლოს რობერტო ფლორესი ( დ. 10 მარტი, 1950) — ჰონდურასელი პოლიტიკოსი და ბიზნესმენი. ჰონდურასის 33-ე პრეზიდენი 1998 წლის 27 იანვრიდან 2002 წლის 27 იანვრამდე. „ლიბერალური პარტიის“ წევრი ფლორესი მანამდე იყო ეროვნული კონგრესის პრეზიდენტი 1994 წლის 25 იანვრიდან 1998 წლის 25 იანვრამდე.

წარმომავლობა
ფლორეს ფაკუსე არის ჰონდურასელი ჟურნალისტის, ოსკარ ფლორეს მიდენსისა და მარგარიტა ფაკუსე დე ფლორესის ვაჟი და ის წარმოშობით პალესტინელია. იგი მიგელ ფაკუსე ბარჯუმის ძმისშვილია. მან, მისმა ძმამ ოსკარ ფლორესმა და მისმა და სელსა ფლორესმა (რომელიც ხელოვანია), ყველამ ტეგუსიგალპას ამერიკულ სკოლაში ისწავლეს. შემდგომში მან მიიღო ორმაგი ხარისხი სამრეწველო ინჟინერიას, საერთაშორისო ეკონომიკასა და ფინანსებში ლუიზიანას სახელმწიფო უნივერსიტეტში. იგი გახდა -ს წევრი.

მაგისტრის ხარისხის მიღებიდან მალევე იგი დაბრუნდა ჰონდურასში, სადაც დაიწყო საოჯახო ბიზნესის (გაზეთ -ს) მართვა და მონაწილეობა კერძო და საჯარო კომიტეტებში, მათ შორის ჰონდურასის ცენტრალურ ბანკსა და სოციალური დაცვის ინსტიტუტში.

პოლიტიკური კარიერა
1970-იან წლებში ფლორესი ჩაერთო ჰონდურასის პოლიტიკურ ცხოვრებაში და შეუერთდა „ლიბერალურ პარტიას“. მოგვიანებით იგი გახდა კონგრესმენი ფრანსისკო მორასანის დეპარტამენტიდან (პროვინციის ეკვივალენტური პოლიტიკური დანაყოფი). 1982-დან 1984 წლამდე იგი მსახურობდა პრეზიდენტის ადმინისტრაციის მინისტრად ლიბერალი პრეზიდენტის, რობერტო სუასოს მმართველობის დროს.

1989 წლის საყოველთაო არჩევნებში მან კენჭი იყარა პრეზიდენტობაზე, თუმცა საბოლოოდ დამარცხდა რაფაელ ლეონარდო კალეხასთან, „ეროვნული პარტიის“ კანდიდატთან.

1994 წელს ფლორესი გახდა ეროვნული კონგრესის პრეზიდენტი და ამ თანამდებობაზე 1998 წლამდე მსახურობდა.

1997 წლის ჰონდურასის საყოველთაო არჩევნები
ფლორესმა გაიმარჯვა 1997 წლის საყოველთაო არჩევნებში, სადაც დაამარცხა ნორა მელგარ კასტრო „ეროვნული პარტიიდან“. იგი ჰონდურასის პრეზიდენტის თანამდებობას 1998-დან 2002 წლამდე იკავებდა.

პრეზიდენტობა (1998–2002)
კარლოს ფლორესის პრეზიდენტობის დროს ჰონდურასს თავს დაატყდა ქარიშხალი „მიჩი“, ერთ-ერთი ყველაზე მძიმე ბუნებრივი კატასტროფა ბოლო ათწლეულების განმავლობაში. მან ათასობით ადამიანის დაღუპვა გამოიწვია და ქვეყნის ეკონომიკა სრულიად გაანადგურა.

პრეზიდენტმა ფლორესმა საერთაშორისო დახმარება სთხოვა რამდენიმე ფინანსურ ინსტიტუტსა და ქვეყანას. გამოხმაურება ძლიერი იყო და სახსრები მიიმართა ჰონდურასის ინფრასტრუქტურის, აგრეთვე სოფლის მეურნეობისა და ინდუსტრიული ეკონომიკური სექტორების გასაძლიერებლად.

საერთაშორისო სავალუტო ფონდისა და მსოფლიო ბანკის რეკომენდაციით, ფლორესმა მკაცრი ფინანსური გაიდლაინები დააწესა: დეფლაციური მონეტარული ფონდის პოლიტიკა, ფისკალური სიმკაცრე და აეროპორტებისა და ეროვნული საკომუნიკაციო კომპანიის, -ის პრივატიზაცია; ამ უკანასკნელს არაერთგვაროვანი შედეგი მოჰყვა.

მან ასევე შეზღუდა სამხედრო ძალების ხელში არსებული ძალაუფლება და აიძულა ისინი, ძალაუფლების ნაწილი პრეზიდენტისთვის დაეთმოთ.

1998 წლის 26 აგვისტოს ფლორესმა დააარსა საზოგადოებრივი უსაფრთხოების სამინისტრო კრიმინალისა და დანაშაულებრიობის წინააღმდეგ ბრძოლის ეროვნული გეგმის დებულებების შესაბამისად. ეს იყო პასუხი ძალადობრივი დაჯგუფებების, განსაკუთრებით „მარა სალვატრუჩას“ საგანგაშო ზრდაზე. მთავრობის ინიციატივებმა ამ სფეროში მნიშვნელოვანი შედეგები ვერ გამოიღო და სრულიად უგულებელყო ქვეყანაში არსებული მკვლელობები, კერძოდ, შეიარაღებული „სიკვდილის რაზმების“ მოქმედებები, რომლებიც სასამართლოს გარეშე კლავდნენ უსახლკარო ბავშვებსა და საზოგადოების მარგინალებში მცხოვრებ მოზარდებს. გაეროს ადამიანის უფლებათა კომისიის, ჰონდურასში ადამიანის უფლებათა დაცვის კომიტეტისა და სხვა არასამთავრობო ორგანიზაციების ანგარიშები მიუთითებს, რომ ამგვარი ძალადობით გამოწვეული მსხვერპლი ბავშვებს შორის ფლორესის პრეზიდენტობის ოთხი წლის განმავლობაში თითქმის არ შემცირებულა.

პირადი ცხოვრება
ფლორესი დაქორწინებულია მერი ფლეიკ დე ფლორესზე, რომელიც ლუიზიანას სახელმწიფო უნივერსიტეტში სწავლისას გაიცნო. მათი ქალიშვილი, მერი ელისაბედ ფლორეს ფლეიკი, არის ჰონდურასის მუდმივი წარმომადგენელი გაერთიანებულ ერების ორგანიზაციაში.